PATVIRTINTA

Šiaulių miesto savivaldybės

Smulkiojo verslo rėmimo komisijos 2021 m. kovo 15 d. protokolu Nr. VT-15

**2021 M. ĮRANGOS IR ĮRANKIŲ ĮSIGIJIMO IŠLAIDŲ DALINIO DENGIMO KONKURSO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Įrangos ir įrankių įsigijimo išlaidų dalinio dengimo konkurso organizavimo tvarkos aprašas (toliau – Aprašas) nustato Šiaulių miesto savivaldybės smulkiojo verslo rėmimo nuostatų (toliau – Nuostatai) 9.6. papunktyje nurodytos finansinės paramos priemonės gavėjų atrankos konkurso (toliau – Konkursas) sąlygas, organizavimo tvarką bei atrankos kriterijus.
2. Konkursas organizuojamas ir finansinė parama skiriama vadovaujantis Nuostatais.
3. Apraše naudojamos sąvokos suprantamos taip, kaip yra pateikta Nuostatuose.
4. Konkurso tikslas – pagal nustatytus kriterijus atrinkti smulkiojo verslo subjektus, kuriems bus skiriama savivaldybės finansinė parama.
5. Šiaulių miesto savivaldybės smulkiojo verslo rėmimo komisija (toliau – komisija) nustato konkurso sąlygas, organizavimo tvarką, paraiškų vertinimo kriterijus ir priima sprendimą dėl finansinės paramos skyrimo.

**II SKYRIUS**

**KONKURSO SĄLYGOS IR ORGANIZAVIMO TVARKA**

1. Informacija apie organizuojamą konkursą skelbiama vietinėje spaudoje ir savivaldybės internetiniame tinklapyje. Informacija gali būti viešinama ir kitais prieinamais būdais.
2. Konkurso organizavimo etapai:

|  |  |
| --- | --- |
| 2021-03-23 – 2021-09-30 | Konkurso paskelbimas ir paraiškų priėmimas |
| 2021-10-01 – 2021-10-08 | Paraiškų tikrinimas |
| 2021-10-11 - 2021-10-15 | Paraiškų vertinimas, konkurso nugalėtojų paskelbimas |
| 2021-10-18 – 2021-12-18 | Sutarčių su konkurso nugalėtojais pasirašymas |
| 2021-10-18 – 2021-11-30 | Paramos išmokėjimas (pagal pateiktus išlaidas pagrindžiančius dokumentus) |
| 2021 – 2023 m. |  Paramos gavėjo veiklos stebėjimas, sutarties įsipareigojimų vykdymo kontrolė |

1. Dalyvauti konkurse gali labai mažos įmonės, kurios veikia ne ilgiau nei 3 m., veiklą vykdo gamybos ir paslaugų srityje ir yra registruotos Šiaulių mieste.
2. Konkurso dalyviai užpildo paraišką (1 priedas), kurioje nurodomi duomenys, reikalingi vertinimui ir pateikia paraiškoje nurodytus dokumentus.
3. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas (išskyrus technines klaidas), tikslinimas, papildymas ar papildomų dokumentų teikimas pareiškėjo iniciatyva, po jų pateikimo Savivaldybės administracijai, yra negalimas.
4. Paraiškų priėmimas vyksta nuo 2021 m. kovo 23 d. iki rugsėjo 30 d.
5. Paraiškos (1 priedas) ir dokumentai prie paraiškos priimami:
	1. Šiaulių miesto savivaldybės priimamojo 6-ame langelyje – atspausdinti ir pasirašyti;
	2. el. paštu rastine@siauliai.lt – pasirašyti ir nuskanuoti arba pasirašyti el. parašu (pdf formatu);
	3. per e. pristatymo sistemą – pasirašyti el. parašu (adoc formatu).
6. Priimtos paraiškos patikrinamos ir perduodamos komisijai įvertinimui.

**III SKYRIUS**

**PARAIŠKŲ ATRANKOS KRITERIJAI IR DALYVIŲ VERTINIMAS**

1. Paraiškų atrankos kriterijai:
	1. įrangos ir įrankių inovatyvumas, išskirtinumas (įrangos / įrankių įsigijimo įtaka įmonės veiklos rezultatų efektyvinimui);
	2. per 12 mėnesių iki paraiškos pateikimo dienos sukurtų darbo vietų (pilno etato) skaičius;
	3. įmonės prisidėjimas nuosavomis lėšomis prie įrangos ar įrankių įsigijimo;
2. Jei paraiškoje pateiktos informacijos nepakanka įvertinimui, komisija gali pakviesti pareiškėją pristatyti savo paraišką.
3. Kiekvienas komisijos narys įvertina paraiškoje pateiktą informaciją pagal nustatytus kriterijus:
	1. už įrangos inovatyvumą ir išskirtinumą skiriama nuo 1 iki 10 balų;
	2. už per 12 mėnesių iki paraiškos pateikimo dienos sukurtų darbo vietų skaičių skiriama nuo 1 iki 2 balų. Jei įmonė per 12 mėnesių iki paraiškos pateikimo dienos įkūrė iki 2 darbo vietų, skiriamas 1 balas, jei 3 darbo vietas ir daugiau -2 balai.
	3. už įmonės prisidėjimą savo lėšomis prie įrangos ir įrankių įsigijimo skiriama nuo 1 iki 2 balų. Jei įmonė prie įrangos ar įrankių savomis lėšomis prisideda nuo 50 proc. iki 60 proc., skiriamas 1 balas, jei 61 proc. ir daugiau – 2 balai.
4. Vertinimai įrašomi į vertinimo lentelę (2 priedas). Visų komisijos narių pagal visus kriterijus pateikti paraiškos įvertinimai sudedami ir padalinami iš vertinimą atlikusių komisijos narių skaičiaus (išvedamas aritmetinis vidurkis) bei užpildoma paraiškų vertinimo suvestinė (3 priedas).
5. Minimalus konkursinis balas yra ne žemesnis kaip 8. Dalyvio, surinkusio mažiau kaip 8 balus, paraiška atmetama.

**IV SKYRIUS**

**KONKURSO REZULTATŲ PASKELBIMAS IR FINANSINĖS PARAMOS SKYRIMAS**

1. Komisija 2021 m. spalio mėn. protokoliniu sprendimu patvirtina konkurso nugalėtojus. Konkurso dalyviai apie konkurso rezultatus informuojami asmeniškai.
2. Finansavimo sutartis (4 priedas) su konkurso nugalėtoju turi būti pasirašyta ne vėliau kaip per 2 mėnesius nuo Komisijos sprendimo priėmimo dienos.
3. Paramos išmokėjimas įvykdomas iki einamųjų metų pabaigos.

**V SKYRIUS**

**KITOS NUOSTATOS**

1. Tai, kas nereglamentuota Apraše, sprendžiama taip, kaip numatyta Nuostatuose ir Lietuvos Respublikos teisės aktuose.
2. Aprašas keičiamas, pildomas, naikinamas ar stabdomas jo galiojimas komisijos protokoliniu sprendimu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**